TĦABTU! – Il-21 Ħadd Matul is-Sena – 21 t'Awwissu 2016 Il-21 Ħadd Matul is-Sena TĦABTU! Isaija 66: 18-21; Salm 116; Lhud 12; 5-7; 11-13; Luqa 13: 22-30 I l – Vanġelu Huwa u sejjer lejn Ġerusalemm, għadda jgħallem f'xi bliet u rħula. U kien hemm wieħed qallu: "Mulej, jaqaw ftit huma dawk li jsalvaw?" U huwa weġibhom: "Tħabtu biex tidħlu mill-bieb id-dejjaq, għax kif ngħidilkom jien, ħafna għad ifittxu li jidħlu u ma jirnexxilhomx. Għax meta sid id-dar ikun qam jagħlaq il-bieb, intom tibqgħu barra, u tibdew tħabbtu l-bieb u tgħidu, 'Mulej, iftħilna.' Iżda hu jweġibkom u jgħid, 'Ma nafx mnejn intom.' Mbagħad taqbdu tgħidulu, 'Kilna u xrobna miegħek aħna, u int għallimt fil-pjazez tagħna.' Hu jwieġeb u jgħidilkom, 'Ma nafx mnejn intom; morru minn quddiemi, intom ilkoll li tagħmlu dak li m'hux sewwa!' Hemmhekk ikun hemm il-biki u tgħażżiż tas-snien, meta taraw lil Abraham u lil Iżakk u lil Ġakobb u l-profeti kollha fis-Saltna ta' Alla, u intom imkeċċija 'l barra. U jiġu nies mil-lvant u mill-punent, mit-tramuntana u min-nofsinhar, u joqogħdu għall-mejda fis-Saltna ta' Alla. U araw, hawn min hu ta' l-aħħar u għad ikun l-ewwel, u hawn min hu ta' l-ewwel u għad ikun l-aħħar." Il-Ħsieb Li tgħix il-fidi tiegħek m'hi ħaġa faċli xejn. Nhar il-Ħadd il-Mulej tenna li rridu nqabbdu n-nar biex nissaffew mid-dnubiet. Mingħajr sagrifiċċju ma aħniex se nissaffew. Fil-Vanġelu tal-lum Ġesù jtenni li hemm bżonn aktar sagrifiċċju biex nidħlu fis-Saltna ta' Alla. Hemm bżonn aktar impenn ħaj u ċar fil-ħajja tagħna biex nidħlu fis-Saltna tas-Smewwiet. Is-salvazzjoni m'aħniex se nakkwistawha billi noqogħdu idejna fuq żaqqna. Hemm bżonn li n-nisrani jkun protagonist fis-soċjetà tiegħu, mhux billi jiftaħar iżda billi lkoll nagħrfu nwettqu dak li l-Mulej għallimna biex inwettqu fil-ħajja ta' kuljum. Hemm bżonn ukoll li ma nitnikkrux u naslu tard għal dak li jtenni l-Mulej għalina. Permezz tal-Kelma ta' Alla u t-tagħlim tal-Knisja rridu nkunu dejjem lesti biex meta l-Mulej isejħilna nidħlu miegħu. Il-Kelma L-Ewwel Qari huwa meħud mill-Ktieb ta' Isaija fejn naraw li għalkemm il-Lhud kienu l-poplu t'Alla dan ma kienx ifisser li l-oħrajn ma kinux se jsalvaw. Il-miġja tal-Messija kellha ġġib l-għaqda tal-ġnus kollha fit-tempju ta' Alla. Is-Salm Responsorjali huwa stedina għal impenn totali biex immorru fid-dinja kollha ħalli nxandru l-Bxara t-Tajba. Fit-Tieni Qari, meħud mill-ittra lil-Lhud, għandna t-twissija biex ma nwarrbux il-Kelma tal-Mulej u ma naqtgħux qalbna, għax il-Mulej magħna l-ħin kollu. Fil-Vanġelu ta' San Luqa nsibu l-Mulej iwissina biex nimpenjaw ruħna għax is-salvazzjoni mhix se tasal waħedha. Hemm bżonn li kulħadd iwettaq dak li għallimna l-Mulej. Hemm bżonn ukoll li ma nitnikkrux fil-fidi tagħna. Il-Ħajja Qed ngħixu l-fidi tagħna bl-iskossi? Inqerru f'xi funeral jew tieġ? Kemm tassew qed nagħmlu mill-fidi tagħna sfida u impenn kuljum biex intejbu r-relazzjoni tagħna ma' Alla u magħna nfusna? Il-Mulej illum jgħidilna li huwa iebes biex insalvaw iżda se nsalvaw għax huwa ssagrifika ħajtu għalija u għalik. Hemm bżonn li nagħmlu kuljum reviżjoni tal-ħajja tagħna fid-dawl tal-Kelma ta' Alla. Kun sinċier miegħek innifsek... xi tfisser tgħix ta' nisrani? Kif qed tgħix ta' nisrani llum? Ieqaf u aħseb. Kif qed taħdem u timpenja ruħek id-dar, ix-xogħol, l-iskola, fit-triq, mal-ħbieb, bħala nisrani? nafu li l-bieb dejjaq, nafu li hemm diffikultajiet biex ngħixu l-fidi tagħna. Iżda inti mitt għalina biex aħna nqumu min-ngħas, mir-raqda, mill-apatija. Għinni Mulej kull ħin inkun tassew dixxiplu tiegħek bil-fatti. LESTI GĦAL ĠLIEDA! – L-20 Ħadd Matul is-Sena – 14 t'Awwissu 2016 L-20 Ħadd Matul is-Sena LESTI GĦAL ĠLIEDA! Ġeremija 38: 4-10; Salm 39; Lhud 12 :1-4; Luqa 12:49-53 Il-Ħsieb "Nar ġejt inqiegħed fuq l-art, u kemm nixtieq li diġà qabad! Iżda hemm magħmudija li biha għandi nitgħammed, u x'diqa għandi sa ma dan iseħħ! Taħsbu intom li jien ġejt inġib il-paċi fid-dinja? Le, ngħidilkom, imma l-firda; għax mil-lum 'il quddiem ħamsa minn nies f'dar waħda jkunu mifruda bejniethom, tlieta kontra tnejn u tnejn kontra tlieta; jinfirdu l-missier kontra l-iben u l-iben kontra l-missier, l-omm kontra l-bint u l-bint kontra l-omm, omm ir-raġel kontra mart binha u mart l-iben kontra omm żewġha." Il-Ħsieb "Nar ġejt inqiegħed fuq l-art, u kemm nixtieq li diġà qabad." Huwa l-kliem ta' Ġesù, kliem li juri li rridu nkunu lesti għal ġlieda kbira magħna nfusna u kontra l-kurrenti li jdawruna. Kliem li juri li tgħix ma' Ġesù jfisser li tkun sinjal ta' kontradizzjoni, li trid tmur kontra l-għażliet egoistiċi tiegħek, li trid tinqata' minn ħafna affarijiet ta' din id-dinja u tagħti l-ewwel post fil-ħajja tiegħek lil Alla. Ġesù ġie fid-dinja b'messaġġ ċar u biex jagħtina viżjoni ċara lejn fejn nindirizzaw il-mod ta' ħajja tagħna. Huwa għalhekk li ħafna minna jridu jkunu ħajjin fil-fidi tagħhom, fl-azzjonijiet li jwettqu kuljum. Ġesù juri li tkun miegħu jfisser li tiġġieled battalja kuljum kontra l-kurrenti ta' madwarna. Il-Kelma L-Ewwel Qari, meħud mill-Ktieb tal-Profeta Ġeremija, juri li fil-qadi tal-missjoni tiegħu l-Profeta kellu jkun sinjal ta' kontradizzjoni; in-nies ma jifhmuhx u jkollu jħallas għall-verità li kien qed jippriedka. Is-Salm 39 li ntennu fis-Salm Responsorjali tal-lum jurina iżda li l-Mulej qatt m'hu se jħallina waħedna u għalhekk: "Ittamajt b'tama qawwija fil-Mulej, u miel lejja u sema' l-għajta tiegħi." Fit-Tieni Qari, meħud mill-Ittra lil-Lhud, l-awtur iħeġġiġna biex nagħtu xhieda ta' dak li nemmnu. Iġib l-eżempju ta' tellieqa. Fil-Vanġelu tal-lum, meħud minn San Luqa, għandna x-xewqa ta' Ġesù li jsaffi bin-nar dak li l-bniedem ikun akkumula bid-dnub. It-tieni parti turi l-isfida li għaliha jrid jidħol il-bniedem kemm-il darba jkollu jagħżel ħajja ġdida. Il-Ħajja Il-ħajja tiegħek hija sinjal ta' kontradizzjoni għal dawk ta' madwarek għall-mod kif tgħix il-fidi tiegħek? Tirrifletti kemm tassew qed tgħix bħall-oħrajn għax tinġarr mill-kurrent, jew bħal Kristu: tgħix għall-oħrajn permezz tal-fidi bbażata fuq it-tagħlim ta' Ġesù li huwa nar iħeġġeġ kuljum? Inti lest għall-ġlieda kontra tiegħek innfisek u kontra l-kurrenti ta' madwarek? Kemm tassew qed tħoss li, bħala nisrani, inti trid taħdem għall-verità fuq it-tagħlim ta' Ġesù? F'dan is-sajf il-fidi tiegħek marret ukoll il-baħar? għinni biex jiena wkoll inqabbad in-nar ta' mħabbtek fl-ambjent tiegħi. NISTENNEW B'FIDUĊJA! – Id-19-il Ħadd Matul is-Sena – 7 t'Awwissu 2016 Id-19-il Ħadd Matul is-Sena NISTENNEW B'FIDUĊJA! Għerf 18: 6-9; Salm 32; Lhud 11,1-2; 8-19; Luqa 12:32-48 Il-Vanġelu F'dak iż-żmien, Ġesù qal lid-dixxipli tiegħu: "Le, merħla ċkejkna, tibżgħu xejn, għax Missierkom għoġbu jagħtikom is-Saltna! Bigħu ġidkom u agħtuh karità u fittxu għalikom infuskom boroż li ma jitmermrux, teżor li ma jiġix nieqes fis-sema, fejn la l-ħalliel ma jersaq u lanqas il-kamla ma tħassar. Għax fejn hemm it-teżor tagħkom, hemm tinsab qalbkom ukoll." "Żommu ġenbejkom imħażżma u l-imsiebaħ tagħkom mixgħula; kunu bħal nies jistennew lil sidhom lura mill-festa tat-tieġ, biex malli jiġi u jħabbat jiftħulu minnufih. Henjin dawk il-qaddejja li meta jiġi sidhom isibhom jishru! Tassew ngħidilkom, li hu jitħażżem, iqegħedhom madwar il-mejda, u jgħaddi quddiemhom iservihom. U kieku kellu jiġi fil-ħin tat-tieni sahra, jew tat-tielet, u jsibhom xorta waħda fuq dmirhom, henjin huma! Kunu afu dan, li kieku sid id-dar kellu jkun jaf xħin ikun ġej il-ħalliel ma kienx se jħalli min jinfidlu l-ħajt ta' daru. Mela kunu lesti intom ukoll, għax qatt ma tistgħu tobsru s-siegħa li fiha jiġi Bin il-bniedem." "Mulej," qallu Pietru, "din il-parabbola qiegħed tgħidha għalina, jew għal kulħadd?" Wieġbu l-Mulej: "Int min tgħid li hu l-qaddej fidil u għaqli? Min hu dak li s-sid iqiegħdu fuq in-nies tad-dar biex jagħtihom sehemhom f'ħin l-ikel? Hieni dak il-qaddej li sidu jiġi u jsibu jagħmel dan. Ngħidilkom is-sewwa, li jafdalu ġidu kollu f'idejh. Imma nagħmlu mod li dak il-qaddej jibda jgħid f'qalbu, 'Sidi jiddawwar ma jiġi,' u jaqbad isawwat lill-qaddejja kollha, rġiel u nisa, u jiekol u jagħtiha għax-xorb u s-sokor; sid dak il-qaddej jasal f'jum meta ma jkunx jistennieh, f'siegħa li fiha jieħdu għal għarrieda, u jagħmlu bċejjeċ u jagħtih dak li ħaqqhom in-nies li m'humiex fidili. U dak il-qaddej li jkun jaf xi jrid sidu, u madankollu ma jħejjix jew ma jagħmilx li jrid sidu, swat kbir jaqla'. Min imbagħad, bla ma jkun jaf xi jrid sidu, jagħmel xi ħaġa li jkun ħaqqha s-swat, dan ftit jissawwat. Għax lil min tawh ħafna, ifittxu li jieħdu ħafna mingħandu; u min ħallewlu ħafna f'idejh, iżjed jippretendu mingħandu. Il-Ħsieb Kollox irridu malajr illum. Kollox mgħaġġel u malajr. Dan huwa r-ritmu tal-ħajja tagħna. Min ma jgħaġġilx insejħulu kull titlu: artab, rieqed, eċċ. Iżda minkejja din l-għaġla kollha, fil-ħajja tagħna sirna nies li ninjoraw l-ovvju, ħafna drabi aljenati kif ukoll mhux attenti għal dak li jseħħ madwarna. U dan b'mod speċjali fejn tidħol il-fidi tagħna. Il-Mulej jgħidilna llum: "|ommu ġenbejkom imħażżmin u l-imsiebaħ tagħkom mixgħula, kunu bħal nies li qegħdin jistennew lil sidhom jiġi mill-festa tat-tieġ, biex malli jiġi jħabbat jiftħulu malajr !" Hemm bżonn li bħala nsara nkunu on alert għall-mod kif qed ngħixu aħna u kif se nimpenjaw ruħna fis-soċjetà li qed ngħixu fiha. U għalhekk l-istennija ma tridx tkun waħda passiva iżda attiva b'impenn u ħidma. Naraw id-differenza bejn dak il-qaddej fidil u l-qaddej imħawwad mingħajr ebda sens ta' stennija. Il-ħajja tagħna hija kollha stennija, mhux idejna fuq żaqqna iżda stennija ta' fidi b'ħidma u fiduċja. Il-Kelma Fl-Ewwel Qari, meħud mill-Ktieb ta' l-Għerf, għandna silta li titkellem dwar dak il-lejl ta' biża li fih seħħ l-aħħar u l-agħar kastig li laqat lill-Eġizzjani talli ma ridux jeħilsu l-poplu Lhudi. Kien lejl iebes ta' stennija b'fiduċja għall-poplu Lhudi. Fis-Salm Responsorjali, minn Salm 32, għandna għanja ta' tifħir għall-Mulej li għażilna bħala l-poplu u l-wirt tiegħu. Fit-Tieni Qari, meħud mill-ittra lil-Lhud, għandna tifsira ta' x'għandha tkun il-fidi tagħna, li hija l-pedament ta' dak kollu li nwettqu. Fil-Vanġelu ta' San Luqa għandna l-parabbola li fiha Ġesù jqabbel dak kollu li jagħmel il-qaddej tajjeb ma' dak li jwettaq il-qaddej il-ħażin. Hemm messaġġ għalina lkoll biex inkunu dejjem imħejjija għal meta jsejħilna l-Mulej. Il-Ħajja Kemm tassew tħoss li l-ħajja tiegħek hija mħejjija tajjeb għal meta se jsejjaħlek il-Mulej? Dan ma għandniex nagħmluh b'sens ta' biża', iżda b'sens ta' mħabba kbira lejn dak Alla li huwa missierna u jrid biss il-ġid u s-salvazzjoni tagħna. Kemm tassew, kif smajna fit-Tieni Qari, qegħdin nibnu kollox fuq il-fidi tagħna nisranija? Kull proġett ta' ħajjitna? Il-Mulej iridna nishru iżda fl-istess ħin naħdmu bla waqfien għas-saltna ta' kulħadd bil-misssjoni u l-ħidma fdata lilu. Mulej, inti għidtilna li inti IT-TRIQ, IS-SEWWA U L-ĦAJJA Għinna biex ilkoll kemm aħna nagħrfu li l-uniku mezz ta' ħajjitna biex nersqu aktar lejk fix-xandir tas-Saltna ta' Alla fil-ħidma tagħna ta' kuljum. Grazzi talli tgħinna nwettqu dan. MINGĦAJR ALLA... IL-VOJT! – It-18-il Ħadd Matul is-Sena – 31 ta' Lulju 2016 It-18-il Ħadd Matul is-Sena MINGĦAJR ALLA... IL-VOJT! Qoħelet 1,2:2,21-23; Salm 94; Kolossin 3:1-4, 9-10; Luqa 12:13-21 Il-Vanġelu Xi ħadd mill-folla qallu: "Mgħallem, għid lil ħija jaqsam il-wirt miegħi." "Ħabib," wieġbu Ġesù, "min qegħedni mħallef fuqkom, jew qabbadni nqassmilkom il-ġid bejnietkom?" Mbagħad qal lin-nies: "Iftħu għajnejkom u ħarsu rwieħkom minn kull regħba, għax imqar jekk wieħed ikollu bir-radam, ħajtu ma tiddependix mill-ġid li jkollu." U qalilhom parabbola: "Wieħed raġel għani ġabar kotra ta' frott mir-raba' tiegħu. U beda jaħseb u jgħid bejnu u bejn ruħu, 'X'se nagħmel? Għax dan il-frott kollu ma għandix fejn naħżnu! Ara x'nagħmel,' qal, 'inħott l-imħażen li għandi u nibni oħrajn akbar, u naħżen fihom il-qamħ u l-ġid kollu li għandi. Mbagħad ngħid lili nnifsi: Ruħi, għandek ħażna kbira ta' ġid għal bosta snin; mela strieħ, kul, ixrob, ixxala!" Iżda qallu Alla, 'Iblah li int! Dan il-lejl stess jitolbuk ruħek lura. U l-ħwejjeġ li ħejjejt għalik, ta' min ikunu?' Hekk jiġrilu min jiġma' l-ġid għalih innifsu bla ma jistagħna quddiem Alla." Il-Ħsieb Ħafna drabi norbtu qalbna f'din id-dinja ma' tant affarijiet kbar u żgħar, ħafna minnhom ikunu materjali jew oġġetti jew anki persuni. Niġu mogħmija li t-teżori tagħna jinsabu biss f'din id-dinja. Quddiem il-mewt nindunaw li kollox jispiċċa jew kważi... dak li nkunu żrajna fis-sema m'hu se jintemm qatt speċjalment l-għemejjel ta' karità u dak kollu li nostru għalina fis-sema. Bil-kliem ta' Qoħelet il-profeta, frugħa tal-frugħat , il-Mulej fil-Vanġelu tal-lum iwissina u jħeġġiġna biex inkunu għaqlin u naħarbu mir-regħba li tista' tfisser dak kollu li nkunu ħdimna għalih fil-ħajja tagħna. Din hija twissija ferm attwali għal-lum b'mod speċjali meta tisma' tant ġlied fuq il-wirt. Nintilfu wara tant affarijiet ta' din il-ħajja u ma nagħtux kas biex infittxu li naħdmu għall-ħajja ta' dejjem. Il-Kelma Fl-Ewwel Qari tal-lum mill-Ktieb tal-Profeta Qohelet, il-messaġġ ċentrali huwa li dak kollu li jgħaddi ma jistax jimla qalb il-bniedem. Is-Salm Responsorjali, meħud minn Salm 94, itenni li rridu nfasslu ħajjitna billi nisimgħu leħen il-Mulej u ma nwebbsux qalbna. Fit-Tieni Qari mill-Ittra ta' San Pawl lill-Kolossin għandna wkoll messaġġ qawwi: jekk aħna rxuxtajna ma' Kristu rridu nfittxu l-ħwejjeġ tas-sema. Fil-Vanġelu tal-lum Ġesù jwissi fuq ir-regħba u kif għandna naħdmu u ngħixu ħajjitna marbuta ma' Alla fejn nostru t-teżor tal-ħidma tagħna. Il-Ħajja Aħna rxuxtajna ma' Kristu. Għalhekk miegħu biss irridu norbtu qalbna u nfittxu biss il-ħwejjeġ tas-sema. Dan jagħmel sens kbir fl-għażliet li nagħmlu fil-ħajja tagħna. Bħala nsara ħajjin hemm bżonn li nagħrfu li ma għandna qatt norbtu qalbna ma' ħwejjeġ ta' din id-dinja li jgħaddu. Hemm bżonn nibdew tassew inħobbu lil Alla billi nħarsu dak li jrid minna. Inti qed tiġma' l-ġid għalik innifsek mingħajr ma tistagħna quddiem Alla? Aghmel ftit eżami tal-kuxjenza. Hemm bżonn li kuljum nagħmlu reviżjoni ta' ħajjitna. Fejn qed inpoġġu l-prijorità ta' l-għażliet tagħna u fejn qed nersqu lejn Alla. Il-kliem tiegħek Mulej huwa spirtu u ħajja Inti għandek il-kliem tal-ħajja ta' dejjem Għinni nwettqu fil-ħajja tiegħi. TAF TITLOB? – Is-17-il Ħadd Matul is-Sena – 24 ta' Lulju 2016 Is-17-il Ħadd Matul is-Sena Ġenesi 18:20-22; Salm 137; Kolossin 2:12-14; Luqa 11:1-13 Il- Vanġelu Darba kien qiegħed xi mkien jitlob. Kif spiċċa mit-talb, wieħed mid-dixxipli tiegħu qallu: "Mulej, għallimna nitolbu, bħalma Ġwanni wkoll għallem lid-dixxipli tiegħu." U qalilhom: "Meta titolbu, għidu, 'Missier, jitqaddes ismek, tiġi Saltnatek. Ħobżna ta' kuljum agħtina kuljum. U aħfrilna dnubietna, għax aħna wkoll naħfru lil kull min hu ħati għalina, u la ddaħħalniex fit-tiġrib.' " Qalilhom ukoll: "Wieħed minnkom ikollu ħabib li jiġih f'nofs ta' lejl u jgħidlu, 'Ħabib, islifni tliet ħobżiet, għax ġie għandi wieħed ħabib tiegħi mill-vjaġġ u ma għandix x'nagħtih.' U l-ieħor iwieġbu minn ġewwa u jgħidlu, 'Iddejjaqnix; issa l-bieb magħluq, u wliedi qegħdin fis-sodda miegħi; ma nistax inqum nagħtik.' Ngħidilkom jien, li jekk ma jqumx jagħtih għax ħabib tiegħu, iqum u jagħtih kull ma jkollu bżonn minħabba l-wiċċ sfiq tiegħu. U jiena ngħidilkom: Itolbu u jingħatalkom, fittxu u ssibu, ħabbtu u jiftħulkom. Għax min jitlob, jaqla'; min ifittex, isib; u min iħabbat, jiftħulu. Min hu dak il-missier fostkom li, jekk ibnu jitolbu ħuta, minflok ħuta jagħtih serp? Inkella jekk jitolbu bajda jagħtih skorpjun? Mela jekk intom, nies ħżiena bħalkom, tafu tagħtu lil uliedkom ħwejjeġ tajba, kemm aktar il-Missier mis-smewwiet jagħti spirtu qaddis lil dawk li jitolbuhulu!" Il-Ħsieb It-talb, kif naħsbu xi kultant, irridu nagħmluh bilfors, qisu kien xi rit kultwali obbligatorju għall-Insara kollha. Iżda t-talb huwa mument ta' relazzjoni intima mal-Ħallieq tagħna u ma' l-Imgħallem tagħna. Huwa djalogu, mument li fih tagħmel sħaring , qsim ta' esperjenza mal-Mulej. Kemm tassew qed inqisu lit-talb b'dan il-mod? Kemm qed insibu ħin biex nitolbu fil-ħajja tagħna? Kemm tassew qed inkunu nies ta' talb fil-prijoritajiet tagħna d-dar, ix-xogħol, l-iskola? S'intendi t-talb jitlob miegħu wkoll li nagħtu xhieda. It-talb huwa ringrazzjament lil Alla għal dak kollu li jagħtina u mhux biss dak li rridu issa. Irridu wkoll nitolbu biex niskopru r-rieda ta' Alla fil-futur. Għalhekk illum il-Mulej jgħallimna nitolbu bit-talba tal-Missierna. Hija talba li tiġbor kemm ir-ringrazzjament li rridu nagħtu lil Alla kif ukoll it-talb tagħna għal issa, għal dak li rċevejna u dak li se nirċievu. Il-Mulej iħeġġiġna biex nitolbu. Se nkomplu nibnu din ir-relazzjoni ħajja mal-Ħallieq kull ħin? Il-Kelma Fl-Ewwel Qari tal-lum, meħud mill-Ġenesi, għandna djalogu bejn Alla u Abraham li fih toħroġ l-importanza tad-djalogu mingħajr waqfien. Il-ħtieġa tat-talb narawha wkoll fis-Salm Responsorjali tal-lum fejn insibu li fil-jum li fih sejjaħtlek smajtni Mulej . Il-Mulej jismagħna kull darba li nduru lejh. San Pawl, fit-Tieni Qari mill-Ittra lill-Kolossin, juri li aħna se nsalvaw bil-grazzja ta' Alla u mhux billi nħarsu l-liġijiet tar-Rabta l-Qadima. Aħna nieħdu din il-grazzja tas-salvazzjoni fil-Magħmudija. Fil-Vanġelu ta' San Luqa nsibu lil Ġesù jwieġeb għat-talba ta' l-Appostli biex jgħallimhom jitolbu. Huwa jgħallimhom il-Missierna li tiġi għalhekk il-mudell tat-talb kollu tagħna. Ġesù jinsisti biex nitolbu kontinwament u b'hekk noħolqu rapport ta' mħabba mal-Missier. Il-Ħajja Liema huma l-mumenti ta' talb kuljum fil-ħajja tiegħek personali? Tħossok li tingħaqad ma' Alla fit-talb? Kemm qed inkunu nies ta' talb u nitolbu li titwettaq ir-rieda ta' Alla fil-ħajja tagħna? Fid-dawl tat-talba tal-Missierna, it-talb tagħna qed ikun ukoll talb ta' ringrazzjament u radd ta' ħajr lil Alla jew nitolbu biss meta niġu daharna mal-ħajt? Fil-mument li aħna nitolbu u nippretendu li nsibu lil Alla Mħabba lest li jgħinna, irridu nkunu lesti li ngħinu b'kull mezz lill-proxxmu tagħna. Missierna li inti fis-smewwiet, jitqaddes ismek, tiġi saltnatek, ikun dak li trid inti fis-sema u fl-art. TINKWIETA? – Is-16-il Ħadd Matul is-Sena – 17 ta' Lulju 2016 Is-16-il Ħadd Matul is-Sena Ġenesi 18:1-10a; Salm 14; Kolossin 1:24-28; Luqa 10:38-42 Il- Vanġelu Huma u sejrin, daħal f'raħal, u laqgħetu għandha waħda mara jisimha Marta. Din kellha oħtha, jisimha Marija, li niżlet bilqiegħda f'riġlejn il-Mulej tisimgħu x'kien qiegħed jgħid. Iżda Marta kienet moħħha fuq il-ħafna xogħol tad-dar. Mbagħad resqet u qaltlu: "Mulej, m'intix tara kif oħti ħalliet ix-xogħol kollu fuqi biss? Mela għidilha taqbad tagħmel xi ħaġa miegħi!" Qabeż il-Mulej u qalilha: "Marta Marta! Inti taħseb wisq u tinkwieta fuq ħafna ħwejjeġ; imma waħda hi meħtieġa. U Marija għażlet l-aħjar sehem, li ma jitteħdilhiex." Il-Ħsieb L-inkwiet ħafna drabi jkisser l-armonija u l-ħajja tal-bniedem. L-inkwiet fuq affarijiet kbar u żgħar ma jħallikx fil-kwiet u l-paċi. Il-messaġġ li l-Mulej irid jagħtina llum huwa li aktar ma nintrabtu ma' affarijiet ta' din id-dinja aktar se jkollna nkwiet. Hemm bżonn li nafdaw f'Alla u li l-veru teżor tagħna hu fis-sema. Ġesù jenfasizza, fil-laqgħa ma' Marta u Marija, li huwa importanti li kollox jitlaq mis-smigħ tal-Kelma ta' Alla, biex wara, l-affarijiet u l-proġetti tagħna materjali jagħmlu sens fil-ħajja tagħna. Ħafna drabi l-inkwiet inġibuh b'idejna stess meta nwarrbu l-kliem ta' Ġesù u nimxu wara l-proġetti ta' rasna. Il-Kelma Fl-Ewwel Qari tal-lum, meħud mill-Ktieb tal-Ġenesi, għandna l-eżempju ta' Abraham li jilqa' għandu tlett irġiel li ma jafhomx. L-ospitalità tiegħu hija mbuttata mill-fatt li jwettaq dak li jitlob minnu Alla kuljum. L-ospitalità hija virtu li n-nisrani jrid jipprattika tul ħajtu kollha. Fis-Salm Responsorjali, minn Salm 14, għandna mistoqsija: Mulej min jgħammar fid-dar tiegħek? Din il-mistoqsija ssib it-tweġiba tagħha fil-attitudni tagħna għall-Kelma ta' Alla. Fit-Tieni Qari, meħud mill-Ittra ta' San Pawl lill-Kolossin, għandna lill-Appostlu jqis lilu nnifsu bħala l-Ministru tal-Misteru, li huwa Kristu, li jissallab għall-Knisja tiegħu. Fil-Vanġelu tal-lum, meħud minn San Luqa, għandna l-laqgħa ta' Ġesù ma' Marta u Marija fejn iwissi lil Marta biex tpoġġi l-Kelma t'Alla bħala l-prijorità ta' ħajjitha kif għamlet Marija. Il-Ħajja Qatt irriflettejt x'inhu l-veru nkwiet tiegħek fil-ħajja ta' kuljum? Kif qed tipprova tegħleb dan l-inkwiet? Tersaq lejn Ġesù fl-Ewkaristija? Il-Mulej itenni llum li ma jridniex ninkwetaw fuq l-affarijiet materjali. Fejn huwa t-teżor ta' qalbek fuq din l-art? Bħal Marija, lest li titlaq kollox biex tisma' lil Ġesù? Li tisma' lil Ġesù jfisser li xxandru, kif itenni San Pawl fit-Tieni Qari, kif ukoll li tilqa' 'l barrani kif jagħmel Abraham fl-Ewwel Qari tal-lum. Lest għal dawn l-isfidi? Il-Kelma tal-Mulej hija sfida-avventura-missjoni, iżda rridu kull ħin nisimgħu aktar il-Mulej biex nagħarfu xi jrid minna. Aħna nisimgħu l-kelma tiegħek, ħafna drabi nħossuha iebsa. Għinna, Mulej, biex ilkoll kemm aħna naċċettaw il-qawwa ta' din il-kelma li tibdel il-mod ta' ħajja tagħna. Għinna biex nilqgħu lill-barrani u nxandru l-kelma tiegħek kull ħin. U L-PROXXMU TIEGĦI MIN HU? – Il-15-il Ħadd Matul is-Sena – 10 ta' Lulju 2016 Il-15-il Ħadd Matul is-Sena U L-PROXXMU TIEGĦI MIN HU? Dewteronomju 30:10-14; Salm 68; Kolossin 1:15-20; Luqa 10:25-37 Il-Vanġelu Mela jqum wieħed għaref fil-Liġi u, biex iġarrbu, staqsieh: "Mgħallem, x'nagħmel biex niret il-ħajja ta' dejjem?" Qallu Ġesù: "Fil-Liġi x'hemm miktub? Inti x'taqra fiha?" U dak wieġeb: "Int għandek tħobb il-Mulej, Alla tiegħek, b'qalbek kollha, u b'ruħek kollha, bil-qawwa tiegħek kollha, u b'moħħok kollu, u lill-proxxmu tiegħek bħalek innifsek." "Sewwa weġibt," qallu Ġesù, "agħmel hekk u tgħix." Iżda dak, biex juri li kellu raġun, qal lil Ġesù: "U l-proxxmu tiegħi min hu?" U Ġesù raġa' qabad jgħidlu: "Wieħed raġel kien nieżel Ġeriko minn Ġerusalemm, u waqa' f'idejn il-ħallelin; dawn neżżgħuh, biċċruh bis-swat u telqu, u ħallewh nofsu mejjet. Nzerta kien nieżel qassis minn dik it-triq u rah, għadda minn mal-ġenb u baqa' sejjer. Hekk ukoll wieħed levita, meta wasal hemm u rah, għadda minn mal-ġenb u baqa' sejjer. Imma kien għaddej minn hemm wieħed Samaritan, wasal ħdejh, rah u tħassru. Resaq lejh, dewwielu l-ġrieħi biż-żejt u l-inbid u rabathomlu, u mbagħad tellgħu fuq il-bhima tiegħu, wasslu f'lukanda u ħa ħsiebu. L-għada ħareġ biċċtejn flus, tahom lil tal-lukanda u qallu, "Ħu ħsiebu; jekk tonfoq xi ħaġa iżjed, nroddhielek jien meta nerġa' ngħaddi.' Minn dawn it-tlieta, int min jidhirlek li ġieb ruħu ta' proxxmu ma' dak li waqa' f'idejn il-ħallelin?" "Min ħenn għalih," wieġbu dak. "Mur," qallu Ġesù, "u agħmel hekk int ukoll." Il-Ħsieb Kemm-il darba fil-ħajja tagħna nkunu nafu x'irridu nagħmlu iżda minħabba tant skużi li nġibu magħna nfusna ma nwettqu xejn! U nkunu diżappuntati li stajna għamilna ftit ġid u minflok bqajna skantati. Din hija wkoll il-problema li Ġesù jpoġġi quddiemna llum. Ir-raġel għaref tal-liġi – u minn dawn hawn ħafna mas-saqajn! – ried iġarrab lil Ġesù. Kien jaf Ġesù x'se jwieġeb iżda ried jara x'se jgħid. Xtaq jistaqsi lil Ġesù xi jfisser tkun tgħix tajjeb u xi trid tagħmel. Ġesù wieġbu ċar li hemm il-liġi ta' Alla li trid tiġi obduta... u aktar. Ħobb lil għajrek bħalek innfisek. U dan il-proxxmu min hu? U Ġesù jurih malajr min kien il-proxxmu tiegħu. Itenni li hemm bżonn li lill-proxxmu tagħna narawh f'dawk li jkunu ħdejna u nwettqu azzjoni biex ngħinuhom. Għaliex toqgħod tisma' l-istejjer u tgħid, jaħasra, jekk imbagħad inti ma tagħmel xejn biex terfa' s-sofferenzi tal-batut? Il-Kelma Fl-Ewwel Qari, meħud mill-Ktieb tad-Dewteronomju, għandna silta fejn naraw il-qawwa tal-liġi tal-Mulej u tħeġġiġ biex il-poplu jħobb din il-liġi. Il-Kelma ta' Alla hija qrib il-poplu u jeħtieġ li l-poplu stess jagħtiha l-ħajja. Fis-Salm Responsorjali għandna għanja lill-Mulej u twissija fl-istess ħin: li l-qalb tagħna tgħix, aktar ma nfittxu r-rieda ta' Alla. Fit-Tieni Qari, meħud mill-Ittra ta' San Pawl lill-Kolossin għandna innu ta' tifħir lil Kristu għax huwa l-qofol u l-għan tal-ħolqien kollu. Fil-Vanġelu ta' San Luqa Ġesù jiġi mġarrab minn għaref tal-liġi dwar l-ubbidjenza għall-Kelma t'Alla. Ġesù jenfasizza, anki bil-parabbola tas-Samaritan it-tajjeb, li l-Kelma t'Alla tinduna li qed tgħixha meta tagħtiha l-ħajja bl-għemil tiegħek. Il-Ħajja Kemm tassew tista' tgħid li taf x'irid il-Mulej minnek u kemm qed tipprova tgħix il-kelma tiegħu fil-ħajja tiegħek ta' kuljum? Min hu l-proxxmu tiegħek? Qed tiftaħ għajnejk sew biex tagħraf min hu? Il-Mulej iridna nkunu familjari mal-kelma tiegħu biex inlaħħmuha fl-aġir tagħna ta' kuljum. Qed tagħmel dan l-isforz fil-ħajja tiegħek? Il-Mulej iridna nkunu nies ta' ħniena u kompassjoni. Mulej, inti tridni nħares madwari u ngħix bil-fidi fil-ħajja tiegħi il-mument li tippreżentali; agħmel li ma naħrabx din ir-realtà, b'mod speċjali meta niġi ffaċċjat b'għajnuna urġenti lil dawk ta' madwari, għax inti għentni kuljum, qabel biss indunajt bik. MORRU FIL-MISSJONI – It-14-il Ħadd Matul is-Sena – 3 ta'Lulju 2016 It-14-il Ħadd Matul is-Sena MORRU FIL-MISSJONI Isaija 66:10-14c; Salm 65; Galatin 6:14-18; Luqa 10:1-9 Il-Vanġelu F'dak iż-żmien, il-Mulej għażel tnejn u sebgħin oħra u bagħathom tnejn tnejn qablu f'kull belt u post fejn kien se jmur hu. U qalilhom: "Il-ħsad huwa kbir, imma l-ħaddiema ftit! Itolbu mela lil Sid il-ħsad biex jibgħat ħaddiema għall-ħsad tiegħu! Morru: araw, qiegħed nibgħatkom bħal ħrief qalb l-ilpup. Teħdux magħkom la but, la ħorġa u lanqas qrieq, u fit-triq issellmu lil ħadd. Fid-dar fejn tidħlu, l-ewwel għidu: "Is-sliem lil din id-dar." U jekk fiha jkun hemm min iħobb is-sliem, jistrieħ is-sliem tagħkom fuqu; jekk le, it-tislima tagħkom terġa' lura għandkom. Ibqgħu għand dik il-familja, u kulu u ixorbu milli jkollhom huma, għax il-ħaddiem ħaqqu ħlasu. Toqogħdux idduru minn familja għal oħra. F'kull belt li fiha tmorru u jilqgħukom, kulu dak li jqegħdulkom quddiemkom; fejqu l-morda li jkun hemm; u lin-nies għidulhom: "Is-Saltna ta' Alla waslitilkom." " Il-Ħsieb Aħna l-insara m'aħna qatt nies passivi. Il-fidi tagħna tagħmilna protagonisti tas-soċjetà li fiha qed ngħixu għaliex ilkoll kemm aħna rridu naħdmu mingħajr waqfien fil-missjoni-għalqa li bagħatna naħdmu fiha l-Mulej. Il-Mulej huwa magħna imma jridna naħdmu mingħajr waqfien fl-għalqa tiegħu fis-soċjeta tagħna. Il-messaġġ qawwi li joħroġ mil-liturġija tal-kelma tal-lum huwa dak li mhux biss jagħmlilna kuraġġ iżda jqawwi l-qalb tagħna biex nintelqu f'idejn il-Mulej b'mod attiv, inxammru l-kmiem u minkejja d-difetti tagħna mmorru fejn jibgħatna Hu – fid-djar tagħna, fil-komunitajiet tagħna, fil-post tax-xogħol, naħdmu u nwasslu l-kelma tiegħu lill-oħrajn. Din hija l-missjoni-avventura li għaliha huwa msejjaħ kull Nisrani. Din hija l-missjoni li lkoll kemm aħna rridu nagħrfu nwettqu, din hija l-missjoni li permezz tagħha rridu niżirgħu kontinwament is-sliem permezz ta' l-għemil, il-kliem u x-xhieda tagħna bħala Nsara ħajjin. Il-Kelma L-Ewwel Qari huwa meħud minn Isaija fejn għandna l-poplu ta' Israel jirritorna lejn l-eżilju iżda l-ħolma ta' bini ta' Ġerusalemm Ġdida għadha 'l bogħod wisq biex isseħħ. Ħafna qed jaqtgħu qalbhom u għalhekk il-profeta jħeġġiġhom billi jurihom il-figura ta' Alla bħala omm li tħares lil uliedha u żżomm kelmitha magħhom. Fis-Salm Responsorjali, meħud minn Salm 65, għandna għanja ta' tifħir lill-Mulej għall-"opri sbieħ" li huwa jwettaq magħna kuljum. It-Tieni Qari huwa meħud minn San Pawl permezz ta' l-Ittra tiegħu lill-Galatin. San Pawl jagħlaq din l-ittra b'għajta ta' ferħ u radd il-ħajr fejn jiftaħar biss bis-salib ta' Kristu. Fil-Vanġelu ta' San Luqa għandna lil Ġesù jibgħat lill-Appostli u d-dixxipli tnejn tnejn jevanġelizzaw. In-numru 72, f'Ġenesi Kap 10, jissimbolizza l-ġnus kollha ta' l-art. Ġesù jenfasizza li l-ħsad kbir u l-ħaddiema ftit u għalhekk għandhom jistrieħu mhux fuqhom infushom iżda fuq il-qawwa ta' Alla. Il-Ħajja Qatt ħsibt u rriflettejt fuq il-missjoni li Ġesù bagħtek biex twettaq f'din id-dinja? Qatt ħsibt inti min int u x'jixtieq Ġesù minnek il-lum, issa f'dan il-waqt, u x'qed tkun ir-risposta tiegħek? Kemm tħossok tassew viċin Ġesù u li qed twettaq il- missjoni tiegħu fil-post fejn tgħix jew taħdem kuljum? Ġesù jgħidilna biex nifirħu għax dawk kollha li jwettqu l-missjoni li l-Mulej bagħathom iwettqu għandhom isimhom miktub fis-sema. Kemm tħoss li inti, bil-qawwa ta' Ġesù qed tkun ħabbâr tas-sliem fl-ambjent tiegħek? lili wkoll tajtni missjoni, li naqdik b'impenn fl-ambjent tiegħi. Ħafna drabi Mulej, inħossni dgħajjef, minkejja li mdawwar bl-opri kbar tiegħek. Mulej, imlieni bil-kuraġġ sabiex nagħraf kull ħin nagħti xhieda tiegħek fuq il-kelma u l-grazzja li inti żrajt fija. NIMXU WARAJH KULL ĦIN! – It-13-il Ħadd Matul is-Sena – 26 ta'Ġunju 2016 It-13-il Ħadd Matul is-Sena NIMXU WARAJH KULL ĦIN! Il-Vanġelu Meta qorob għalih iż-żmien li fih kellu jittieħed mid-dinja, b'rieda sħiħa dar u telaq lejn Ġerusalemm. U bagħat xi messaġġiera qablu li, huma u sejrin, daħlu f'raħal tas-Samarija biex iħejjulu fejn joqgħod. Iżda hemmhekk ma laqgħuhx, billi hu kien sejjer Ġerusalemm. Meta raw dan, id-dixxipli Ġakbu u Ġwanni qalulu: "Mulej, tridx ngħidu lin-nar jinżel mis-sema u jeqridhom?" Iżda hu dar fuqhom u ċanfarhom. U marru f'raħal ieħor. Huma u miexja fit-triq kien hemm wieħed li qallu: "Tmur fejn tmur, jiena niġi warajk." U qallu Ġesù: "Il-volpijiet għandhom l-għerien tagħhom u l-għasafar ta' l-ajru l-bejtiet, iżda Bin il-bniedem ma għandux fejn imidd rasu." Lil wieħed ieħor qallu: "Imxi warajja." Iżda dak wieġbu: "Ħallini l-ewwel immur nidfen lil missieri." Iżda hu wieġbu: "Ħalli l-mejtin jidfnu l-mejtin tagħhom; iżda int mur u xandar is-Saltna ta' Alla." U ieħor ukoll qallu: "Jien niġi, Mulej, warajk, imma l-ewwel ħallini nsellem lil tad-dar." Qallu Ġesù: "Min iqiegħed idu fuq il-moħriet u jħares lura m'huwiex tajjeb għas-Saltna ta' Alla." Il-Ħsieb Li timxi tul ħajtek f'direzzjoni tajba kontinwament huwa proġett iebes. Li timxi wara Ġesù kontinwament huwa iebes ħafna għaliex kif tenna Hu stess il-Ħadd li għadda, trid tkun motivat fil-mixi tiegħek billi terfa' s-salib kuljum ħalli timxi warajh u xxandru kontinwament. Fis-Salm Responsorjali tal-lum aħna ntennu b'fidi kbira li "il-Mulej huwa s-sehem ta' wirti u ta' xortija" għaliex il-Mulej "ma jħallix il-maħbub tiegħu jara t-taħsir." Din ix-xewqa jew karba tagħna lkoll toħroġ fil-beraħ meta Ġesù jsejħilna biex nimxu warajh mingħajr kundizzjonijiet. Ma nistgħux inħarsu lura mill-moħriet. Meta tlaqna fuq il-ħidma mal-Mulej irridu nħarsu 'l quddiem fil-mixi tagħna biex naraw fejn sejrin, naraw l-ostakli u ma nitfixklux. Il-Kelma L-Ewwel Qari tal-lum huwa meħud mill-Ktieb tas-Slaten u juri lil Elija jsejjaħ lil Eliżew biex ikun profeta floku. Bil-mantar tiegħu huwa jagħti l-missjoni u l-impenn ġdid lil Eliżew. Fis-Salm Responsorjali għandna l-għajta li l-Mulej huwa s-sehem ta' wirti u ta' xortija. Fit-Tieni Qari, fl-Ittra lill-Galatin, San Pawl jurina tassew x'inhi l-libertà. San Pawl itenni li meta l-libertà tfisser biss li taħseb għal rasek issir jasar. Il-libertà vera hija dik ta' min twieled fil-Ġisem ta' Kristu. Fil-Vanġelu ta' San Luqa nibdew naqraw is-sezzjoni li hija msejħa tal-vjaġġ il-kbir ta' Ġesù lejn Ġerusalemm. Din il-mixja rridu nifhmuha fis-sens simboliku tagħha, jiġifieri li Ġesù jdur u jkompli l-missjoni tiegħu minkejja l-persekuzzjoni. Il-Ħajja Jekk tassew irridu nkunu dixxipli ta' Ġesù rridu nwieġbu bl-għemil is-sejħa li nimxu warajh. Timxi warajh ifisser li ma tintrabatx mad-dinja u ma tħarisx lura u titlaq idek mill-moħriet. Taljenax ruħek u kompli aħrat; wettaq il-missjoni fdata f'idejk minn Ġesù. Kull wieħed u waħda minna fil-Magħmudija u l-Griżma ta' l-isqof irċevejna konferma ta' missjoni li rridu nwettqu. Taf x'inhi l-missjoni tiegħek fil-ħajja ta' kuljum? Jekk inti omm ta' familja, tifel ta' l-iskola, reliġjuż fil-komunità, qed tagħraf timxi tassew warajh u twieġeb għal din it-tweġiba li qed jagħmel b'mod personali Ġesù? Kemm tassew qed tħossok liberu meta ssegwi lil Ġesù? Kemm tassew qed timxi wara Ġesù għax trid inti u mhux imbuttat minn ġrajjiet u tradizzjoni, minn persuni jew forsi superstizzjonijiet reliġjużi? Qed timxi warajh kull ħin għax veru tħobb u tħossok viċin Ġesù? Mulej, inti sejjaħtli, inti ssejjaħli kuljum biex nimxi warajk inti tgħidli biex ma nħarisx lura, inti tridni nibqa' fid-dinja iżda mhux marbut bl-affarijiet tad-dinja. Mulej, agħtini kuraġġ biex b'ghemili u qalbi nimxi warajk kull ħin. TWEĠIBA PERSONALI MA' ĠESÙ – It-12-il Ħadd Matul is-Sena – 19 ta' Ġunju 2016 It-12-il Ħadd Matul is-Sena TWEĠIBA PERSONALI MA' ĠESÙ Żakkarija 12:10-11; Salm 62; Galatin 3:26-29; Luqa 9:18-24 Il- Vanġelu Darba, waqt li kien qiegħed jitlob waħdu, kien hemm miegħu d-dixxipli tiegħu, u hu staqsiehom: "Min jgħidu n-nies li jien?" Huma weġbuh u qalulu: "Ġwanni l-Battista; oħrajn, Elija; u oħrajn, li qam wieħed mill-profeti ta' l-imgħoddi." Qalilhom: "Imma intom min tgħidu li jien?" Qabeż Pietru u qallu: "Inti l-Messija ta' Alla." Mbagħad ikkmandahom u qalilhom ħafna biex ma jgħidu lil ħadd b'dan. U qalilhom: "Jeħtieġ li Bin il-bniedem ibati ħafna, jiċħduh ix-xjuħ u l-qassisin il-kbar u l-kittieba, joqtluh, u fit-tielet jum iqum." Darba qal lil kulħadd: "Jekk xi ħadd irid jiġi warajja, għandu jiċħad lilu nnifsu, jerfa' salibu kuljum, u jimxi warajja. Għax min irid isalva ħajtu, jitlifha; imma min jitlef ħajtu għall-imħabba tiegħi, isalvaha. Il-Ħsieb Ngħidu li aħna nsara. Ngħidu li aħna ta' Kristu. Immorru l-quddies il-Ħadd. Imma kemm tassew qed nagħtu xhieda ta' dak Kristu li nemmnu fih? U fuq kollox kemm tassew nemmnu f'dak Kristu li aħna lkoll dixxipli tiegħu? Min huwa Kristu għalina? Għadu rilevanti fil-ħajja tagħna? Kemm tassew qed inxandruh ma' l-oħrajn? Kif u kemm qed inxandruh u ngħixu kliemu kuljum? Dawn huma l-ħsibijiet li jgħaddu minn moħħna meta naqraw il-Vanġelu u l-liturġija tal-lum it-tnax il-Ħadd tas-Sena. Bdejna mill-ġdid dawn il-Ħdud u lkoll kemm aħna rridu ngħixu l-festi li għadhom kemm għaddew minn fuqna. Pentekoste, Trinità, Corpus. Għaddejna wkoll mill-festa tal-Qalb ta' Ġesù li turi kemm ilkoll kemm aħna għandna qalb kbira tistenniena kull ħin. Il-mistoqsija ta' Ġesù lil Pietru hija l-mistoqsija li jagħmel Ġesù lili u lilek kull ħin: ir-risposta rridu nuruha bil-mod kif qed ngħixu, kif qed nitkellmu, kif qed inwieġbu għal kull proġett ta' ħajjitna. Il-Kelma L-Ewwel qari huwa mill-ktieb tal-Profeta Żakkarija fejn il-profeta jħabbar żmien il-Messija meta l-poplu t'Alla jinbena mill-ġdid u jissebbaħ quddiem il-ġnus ta' l-artijiet kollha. Dan iż-żmien ikun ta' tisfija għall-poplu. Is-Salm 62 li ntennu fis-Salm Responsorjali tal-lum huwa l-għajta li turi l-għatx li għandna għall-Mulej, għatx li jrid jidher fl-għażla ewlenija tagħna kuljum għal dak li l-Mulej iridna nwettqu. Fit-Tieni Qari tal-lum San Pawl, fl-Ittra lill-Galatin, jagħtina sensiela ta' espressjonijiet dwar min huwa n-nisrani: aħna "ilkoll werrieta skond il-wegħda." Fil-Vanġelu tal-lum, meħud minn San Luqa, għandna lil Ġesù jistaqsi lill-appostli min jgħidu n-nies li hu. Domanda mmirata mhux mill-kurżità iżda biex jara l-appostli kemm tassew jafu u fehmu min kien. Mat-tweġiba ta' Pietru Ġesù jurihom li d-dixxipulat tiegħu kien ifisser ukoll is-salib. Il-Ħajja Biex timxi wara Ġesù u allura tkun taf min hu hemm tliet affarijiet xi ssegwi: (a) tiċħad lilek innifsek; (b) terfa' salibek kuljum; (c) timxi wara Ġesù. Kemm aħna lesti li nwettqu dan? Meta terfa' s-salib tiegħek u mhux tilħaq salib ħaddieħor hemm tassew tkun qed twieġeb għad-domanda: Min hu Ġesù għalik? Kemm tassew ilkoll kemm aħna nafu li Ġesù qiegħed magħna kull ħin, proprju biex nagħrfu min hu u nużawh għall-ħtiġijiet tagħna? Din hija l-umiltà kbira ta' Ġesù. San Pawl lill-Galatin jgħidilhom li aħna lkoll werrieta ta' din il-wegħda tas-salvazzjoni li kisbilna Kristu. Huwa għalhekk li aħna lbisna lil Kristu. Iżda kif qed nagħtu xhieda ta' dan kull ħin fix-xogħol u fil-ħidma tagħna? nazzarda ngħid li naf min inti. Inti l-Messija l-Iben ta' Alla l-Ħaj. Iżda, Mulej, kemm tassew nixtieq li tgħinni ħalli qatt ma nwarrab minn ħajti li nwettaq ir-rieda tiegħek.
TĦABTU! – Il-21 Ħadd Matul is-Sena – 21 t'Awwissu 2016 LESTI GĦAL ĠLIEDA! – L-20 Ħadd Matul is-Sena – 14 t'Awwissu 2016 NISTENNEW B'FIDUĊJA! – Id-19-il Ħadd Matul is-Sena – 7 t'Awwissu 2016 MINGĦAJR ALLA... IL-VOJT! – It-18-il Ħadd Matul is-Sena – 31 ta' Lulju 2016 TAF TITLOB? – Is-17-il Ħadd Matul is-Sena – 24 ta' Lulju 2016 TINKWIETA? – Is-16-il Ħadd Matul is-Sena – 17 ta' Lulju 2016 U L-PROXXMU TIEGĦI MIN HU? – Il-15-il Ħadd Matul is-Sena – 10 ta' Lulju 2016 MORRU FIL-MISSJONI – It-14-il Ħadd Matul is-Sena – 3 ta'Lulju 2016 NIMXU WARAJH KULL ĦIN! – It-13-il Ħadd Matul is-Sena – 26 ta'Ġunju 2016 TWEĠIBA PERSONALI MA' ĠESÙ – It-12-il Ħadd Matul is-Sena – 19 ta' Ġunju 2016